19. schôdza NR SR - 12.deň - B. popoludni
Dátum: 2024-10-01
Poslanec: Čaučík, Marián (KDH)
Druh vystúpenia: Vystúpenie v rozprave

100. Ďakujem pekne za slovo, pán predsedajúci. Vážené kolegyne, vážení kolegovia, konsolidáciu verejných financií musíme robiť, v tom sa zhodneme koalícia aj opozícia. Musíme konsolidovať, aby sa Slovenská republika nedostala na grécku cestu. Na toto sme upozorňovali v KDH aj v opozícii už koncom minulého roka. Dá sa však konsolidovať aj inak. Tento konsolidačný balík podľa nás nie je ani zodpovedný, lebo vláda nešetrí na sebe a stále rozdáva a rozhadzuje tam, kde by nemusela a tento konsolidačný balík nie je ani spravodlivý, lebo bremeno dáva najmä na občanov. Dusí podnikateľov a bremeno dáva aj na právnické osoby, ktoré neboli zriadené na podnikanie. Plánované zavedenia dane z transakcií môže doslova ohroziť fungovanie organizácií pôsobiacich v oblastiach verejnej prospešnosti, hlavne v oblasti sociálnych služieb, zdravotníctva, vzdelávania a starostlivosti o deti a mládež, pri ochrane životného prostredia alebo ľudských práv. Toto zvlášť platí pre daň z finančných transakcií, ktorá je pripravená. Túto daň budú okrem podnikateľov právnických osôb, firiem a podnikateľov fyzických osôb živnostníkov platiť aj občianske združenia, nadácie, neinvestičné fondy, neziskové organizácie poskytujúce všeobecne prospešné služby, registrované cirkvi a náboženské spoločnosti a nimi zriadené organizácie, účelové zariadenia cirkví a náboženských spoločností, organizácie s medzinárodným prvkom, ale tiež aj Slovenský Červený kríž. Viete si aspoň trochu predstaviť, pán minister, čo to pre nich bude znamenať? Ja som presvedčený, že nie. V týchto dňoch sa na nás obracajú mnohé takéto organizácie, ktoré majú obavy, že transakčná daň bude mať pre ne likvidačné dôsledky. Citujem z listu jednej mládežníckej organizácie: "Náš finančný manažér spočítal, že ak by sme robili také transakcie ako minulý rok, tak by sme v sumári odovzdali štátu daň v hodnote cirka 7 500 eur. Sme špecifickí aj v tom, že máme verejnú zbierku, ale práve preto by bolo logické, aby občianske združenia alebo zbierkové organizácie boli z toho vyňaté. Neviem, nakoľko si to vôbec predkladatelia uvedomujú. Je to jedna tretina výnosu z asignácie dvoch percent dane z toho, čo získame za rok." Toľko z mailu jednej mládežníckej organizácie. Zavedenie novej dane pre organizácie, ktoré často suplujú povinnosti štátu, považujeme nielen za nespravodlivé, ale predovšetkým za antisociálne. Toto je zas citácia z tlačovej správy Slovenskej katolíckej charity. Len sieť Slovenskej katolíckej charity ročne by prišla o 135-tisíc eur, ktoré by inak putovali na pomoc ľuďom v núdzi. Za 135-tisíc eur vie charita poskytnúť potravinové balíčky pre 9-tisíc ľudí. Povinnosť odvádzať novú daň môže ohroziť služby charity pre matky s deťmi, seniorov aj ľudí na okraji spoločnosti. Sieť charity prevádzkuje viac ako tristo zariadení, kde poskytuje ročne starostlivosť 24-tisíc klientom v sociálnych službách prostredníctvom 1 458 zamestnancov pôsobiacich na Slovensku vrátane vidieckych a menej dostupných regiónov. Takéto dopady ste zvažovali, pán minister? Prosím, nedopusťme, aby daň z finančných transakcií bola ďalšou ranou pre organizácie, ktoré pomáhajú chudobným, chorým, deťom a mládeži. Mimovládne neziskové organizácie netvoria zisk, a preto náklady na novú daň musia nájsť z financií, ktoré sa im podarí vyzbierať od ľudí a firiem, alebo získať z verejných financií určených na realizáciu ich projektov v oblastiach, akými sú zdravotníctvo, sociálne služby, vzdelávanie a ďalšie. Takže náklady, ktoré bude predstavovať nová daň, budú primárne cítiť tí, ktorým tieto organizácie pomáhajú svojimi službami, materiálnou a finančnou podporou, teda naši chorí, naši sociálne odkázaní, naše deti a ich pomáhajúce rodiny. Toto nehovorím ja, ale konštatoval to Marcel Zajac, predseda Komory mimovládnych neziskových organizácií v dnešnej tlačovej správe. Komora mimovládnych neziskových organizácií apeluje na vládu Slovenskej republiky, aby vyňala zákonom definované verejnoprospešné mimovládne organizácie z plánovaného zavedenia dane z finančných transakcií. Chceme sa aj ako zvolení poslanci Národnej rady Slovenskej republiky postaviť na stranu neziskových organizácií, cirkví a náboženských spoločností. Zdieľame ich obavy, preto podávame pozmeňujúci návrh, ktorý sme pripravili a podporili naprieč celou opozíciou, aby daň z finančných transakcií neplatili neziskové organizácie, ktoré neboli zriadené na podnikanie. Pán predsedajúci, začínam čítať pozmeňujúci a doplňujúci návrh. Pozmeňujúci a doplňujúci návrh skupiny poslancov Národnej rady Slovenskej republiky Milana Majerského, Františka Mikloška, Andrey Turčanovej, Mariána Čaučíka, Františka Majerského, Petra Stachuru, Igora Janckulíka, Branislava Škripeka, Martina Šmilňáka, Jána Horeckého, Jozefa Hajka, Michala Šipoša a Veroniky Remišovej k vládnemu návrhu zákona o dani z finančných transakcií a o zmene a doplnení niektorých zákonov, parlamentná tlač 485. V čl. I § 4 ods. 2 sa za písmeno u) dopĺňa nové písmeno v), ktoré znie: „v) platobná operácia vykonaná právnickou osobou, ktorou je občianske združenie 28 , nadácia 29 , neinvestičný fond 30 , nezisková organizácia poskytujúca všeobecne prospešné služby 31 , registrovaná cirkev a náboženská spoločnosť 32 a ňou zriadená organizácia, účelové zariadenie cirkvi a náboženskej spoločnosti 33 , organizácia s medzinárodným prvkom 34 a Slovenský Červený kríž 35 .”. Poznámky pod čiarou k odkazom 28 až 35 znejú: "28) Zákon č. 83/1990 Zb. v znení neskorších predpisov. 29) Zákon č. 34/2002 Z. z. v znení neskorších predpisov. 30) Zákon č. 147/1997 Z. z. v znení neskorších predpisov. 31) Zákon č. 213/1997 Z. z. v znení neskorších predpisov. 32) § 4 ods. 1 zákona č. 308/1991 Zb. o slobode náboženskej viery a postavení cirkví a náboženských spoločností. 33) § 6 ods. 1 písm. h) a k) zákona č. 308/1991 Zb. o slobode náboženskej viery a postavení cirkví a náboženských spoločností. 34) Zákon č. 116/1985 Zb. o podmienkach činnosti organizácií s medzinárodným prvkom v Československej socialistickej republike v znení neskorších predpisov. 35) Zákon č. 460/2007 Z. z. o Slovenskom Červenom kríži a ochrane znaku a názvu Červeného kríža a o zmene a doplnení niektorých zákonov. Nasledujúce poznámky pod čiarou sa primerane prečíslujú. Pán predsedajúci, končím čítanie pozmeňujúceho a doplňujúceho návrhu. Ďakujem za pozornosť.